
Munkaerő-piaci várakozások a rangsorok tükrében.

A rendszerváltás után a felsőoktatásban lezajló expanzió a felsőoktatási szektor több dimenzióját is érintette. A hallgatók számának drasztikus növekedése mellett megnövekedett a választható szakok és szakirányok száma is, valamint az országban működő felsőoktatási intézmények száma is növekedésnek indult. Ezek a jelenségek mára a felsőoktatási szektor rendkívüli sokszínűségét és összetettségét eredményezték. Az egyes szakterületek és szakok egymástól társadalmi hátterüket, előképzettségüket tekintve eltérő összetételű hallgatói csoportokat vonzanak, a különböző intézmények által meghirdetett programok rendkívül sokfélék, az oktatói apparátus intézményenkénti összetétele nagyon változó, valamint számottevő különbségek mutatkoznak az oktatás minőségében és színvonalában is az egyes intézmények között.
A kutatás fő kérdése, hogy ez az intézményi sokféleség megjelenik-e, és kimutatható-e a hallgatók munkaerő-piaci várakozásaiban is? Kimutathatóak-e különbségek a hallgatók munkaerő-piaci várakozásaiban a felsőoktatási intézményük minőségének különböző szempontú értékelései szerint? Kedvezőbb esélyeket látnak-e tehát azok a hallgatók, akik bizonyos szempontok szerint jobbnak számító felsőoktatási intézményekben tanulnak?
Az elemzésben a hallgatók munkaerő-piaci elvárásai és az intézmények teljesítményének különböző értékelései kerülnek összevetésre. A hallgatóktól független értékeléseket a hivatalos Felvi-rangsorok adják, melyek egy kívülről érkező intézményi értékelést jelenítenek meg. A várakozásokkal és a hallgatók saját intézményi értékeléseivel kapcsolatos adatokat a Diplomás Pályakövető Rendszer „Hallgatói Motivációs Vizsgálat 2009” című kutatásának adatfelvétele biztosítja.



